KISS

Οι Kiss (στυλιζαρισμένο ως: KISS) είναι αμερικάνικο hard rock  συγκρότημα, το οποίο σχηματίστηκε στη Νέα Υόρκη το 1973. Έχουν κυκλοφορήσει είκοσι στούντιο άλμπουμ και οι πωλήσεις των δίσκων τους ξεπερνούν τα εκατό εκατομμύρια αντίτυπα, παγκοσμίως.

Το συγκρότημα είναι γνωστό για την εικόνα του επί σκηνής, όπου φορούν make-up δημιουργώντας μία διαφορετική εικόνα για το κάθε μέλος, για την οποία έχουν αναφέρει ότι η επιλογή της έγινε από τους οπαδούς τους και σύμφωνα με χαρακτηρισμούς που είχαν γίνει για την προσωπικότητα του καθ' ενός.

Οι KISS είναι ένα από τα πιο επιδραστικά σχήματα στην ιστορία, με διάφορα συγκροτήματα και μουσικούς να έχουν εμπνευστεί από εκείνους, όπως ο ντράμερ των Slayer, Ντέιβ Λομπάρντο, οι Pantera, ο μπασίστας των Guns 'N' Roses, Νταφ ΜακΚάγκαν, ο κιθαρίστας των Slipknot, Μικ Τόμσον και πολλοί άλλοι.

Βιογραφία

Δεκαετία '70

Στα τέλη του 1972, ο κιθαρίστας και τραγουδιστής Πωλ Στάνλεϊ και ο μπασίστας Τζιν Σίμονς απάντησαν στην αγγελία του ντράμερ Πίτερ Κρις, εντάσσοντας τον στο συγκρότημα τους με την ονομασία Wicked Lester. Στις αρχές της επόμενης χρονιάς, στο σχήμα εντάχθηκε ο κιθαρίστας Έις Φρέλεϊ και μετονομάστηκαν σε KISS, δίνοντας την πρώτη τους συναυλία στις 30 Ιανουαρίου 1973 σε κλαμπ της περιοχής Κουίνς της Νέας Υόρκης. Το Μάρτιο του 1973 ξεκίνησαν να φορούν make-up και ηχογράφησαν ένα ντέμο με πέντε τραγούδια, για να υπογράψουν συμβόλαιο συνεργασίας με την "Casablanca Records", στα τέλη της χρονιάς.

Οι Kiss ηχογράφησαν το ομώνυμο άλμπουμ τους στα τέλη της χρονιάς και ξεκίνησαν την πρώτη τους περιοδεία στις 5 Φεβρουαρίου 1974 προωθώντας το δίσκο τους μέχρι τον Οκτώβριο εκείνης της χρονιάς. Ο διάδοχος του "Kiss" ηχογραφήθηκε στο Λος Άντζελες σε διάλειμμα από την πρώτη τους περιοδεία και έφερε τον τίτλο "Hotter Than Hell". Η περιοδεία του άλμπουμ ξεκίνησε δύο εβδομάδες μετά το τέλος της πρώτης τους περιοδείας, αλλά έληξε μόλις τέσσερις μήνες αργότερα για να ξεκινήσουν τις ηχογραφήσεις για το "Dressed to Kill", στο οποίο συμπεριλαμβανόταν η μεγάλη επιτυχία "Rock and Roll All Nite".

Θέλοντας να διοχετεύσουν την ενέργεια των ζωντανών τους εμφανίσεων σε μία ηχογράφηση, οι Kiss κυκλοφόρησαν το διπλό, ζωντανό άλμπουμ "Alive!", το οποίο γνώρισε μεγάλη επιτυχία ανεβαίνοντας στο Top-10 του Billboard. Το άλμπουμ θεωρείται ένα από τα καλύτερα ζωντανά ηχογραφημένα, καθώς είχε πολλές πρωτοποριακές τεχνικές για την εποχή του, ενώ πολλοί διάσημοι μουσικοί έχουν αποκαλύψει πως ήταν ο πρώτος δίσκος τον οποίο αγόρασαν. Το συγκρότημα περιόδευσε για πρώτη φορά στην Ευρώπη και ηχογράφησε το διπλά πλατινένιο "Destroyer", το οποίο συνοδευόταν από τις επιτυχίες "Shout it Out Loud", "Detroit Rock City" και "Beth". Ακολούθησαν οι πλατινένιοι δίσκοι "Rock and Roll Over" και "Love Gun", όπως και το ζωντανό, διπλά πλατινένιο "Alive II". Το συγκρότημα περιόδευσε στην Ιαπωνία δίνοντας δέκα συναυλίες, το Μάρτιο του 1977, ενώ ένα χρόνο αργότερα επέστρεψε για πέντε sold out εμφανίσεις στο "Budokan Hall" του Τόκιο.

Το 1978, τα τέσσερα μέλη των Kiss κυκλοφόρησαν από ένα προσωπικό δίσκο έκαστος, ο οποίος έφερε την ονομασία του δημιουργού του. Τα άλμπουμ κυκλοφόρησαν ταυτόχρονα στις 18 Σεπτεμβρίου 1978 και ανέβηκαν στο Top-50 των αμερικάνικων τσαρτ. Στα τέλη εκείνης της χρονιάς προβλήθηκε η πρώτη ταινία του συγκροτήματος με τίτλο "Kiss Meets the Phantom of the Dark", λαμβάνοντας μέτριες ως αρνητικές κριτικές. Ακολούθησε ο δίσκος "Dynasty", ο οποίος περιλάμβανε το με ντίσκο στοιχεία I Was Made for Lovin' You, το Μάιο του 1979, σκαρφαλώνοντας για άλλη μια φορά στο Top-10, με τους Kiss να περιοδεύουν κατά το δεύτερο μισό του έτους σε όλη τη Βόρεια Αμερική.

Δεκαετία '80
Το 1980, ο Πίτερ Κρις αποχώρησε από το συγκρότημα και αντικαταστάθηκε από τον Έρικ Καρ, ενώ κυκλοφόρησε ο δίσκος "Unmasked". Την επόμενη χρονιά κυκλοφόρησε το "Music from the Elder", ένας δίσκος με κοινό στιχουργικό θέμα όπου το συγκρότημα πειραματιζόταν με άλλα όργανα όπως άρπες, συνθεσάιζερ, μεσαιωνικές τρομπέτες, κ.α.. Η εμπορική επιτυχία του άλμπουμ ήταν πολύ μικρή και δεν πραγματοποιήθηκε περιοδεία για την προώθηση του.

Στα τέλη του 1982, αποχώρησε από το συγκρότημα ο Έις Φρέλεϊ δίνοντας τη θέση του στον Βίνι Βίνσεντ, ενώ λίγο πριν είχε συμμετάσχει στο δίσκο "Creatures of the Night". Ο Βίνσεντ έκανε τη μοναδική του ηχογράφηση με τους Kiss για το άλμπουμ "Lick it Up" του 1983, με το συγκρότημα να πραγματοποιεί μία δίμηνη ευρωπαϊκή περιοδεία στα τέλη της χρονιάς, για να συνεχίσει στις Ηνωμένες Πολιτείες μέχρι το Μάρτιο του 1984. Εκείνη τη χρονιά, ο Μαρκ Σεντ Τζον πήρε τη θέση του Βίνι Βίνσεντ και οι Kiss κυκλοφόρησαν το πρώτο τους Top-20 άλμπουμ μετά από πέντε χρόνια, με τίτλο "Animalize". Σύντομα, ο Σεντ Τζον υπέφερε από σύνδρομο Reiter και αναγκάστηκε να δώσει τη θέση του στον Μπρους Κούλικ.

Η νέα σύνθεση ηχογράφησε μία σειρά επιτυχημένων δίσκων, ξεκινώντας με το "Asylum" του 1985, για να συνεχίσουν με το "Crazy Nights" δύο χρόνια αργότερα, με το σινγκλ "Crazy Crazy Nights" να ανεβαίνει στο βρετανικό Top-10, αλλά και το "Hot in the Shade" το 1989, το οποίο περιείχε τη μεγάλη επιτυχία "Forever", το πρώτο Top-10 σινγκλ του συγκροτήματος μετά από 13 χρόνια.

Από το 1983 και έπειτα, το συγκρότημα αποχωρίστηκε το make-up και την εικόνα με την οποία έγινε διάσημο κατά την πρώτη περίοδο ύπαρξης του.

Δεκαετία '90
Στις αρχές της δεκαετίας, ο ντράμερ Έρικ Καρ υπέφερε από καρκίνο και παρ' όλο το γεγονός ότι θεραπεύθηκε μετά από χημειοθεραπεία, τον Σεπτέμβριο του 1991 είχε δύο ενδοκρανιακές αιμορραγίες με αποτέλεσμα να πεθάνει στις 24 Νοεμβρίου 1991. Τη θέση του πήρε ο Έρικ Σίνγκερ και το συγκρότημα ηχογράφησε το δίσκο "Revenge" το 1992, σκαρφαλώνοντας στο Top-10 των άλμπουμ μετά από 13 χρόνια, συνοδευόμενο από την επιτυχία "God Gave Rock and Roll to You". Την επόμενη χρονιά κυκλοφόρησε το ζωντανά ηχογραφημένο "Alive III", το οποίο έγινε χρυσό.

Το 1995, εκδόθηκε το βιβλίο "Kisstory", ένα χρονικό της καριέρας του συγκροτήματος μέχρι τότε. Το Μάρτιο της επόμενης χρονιάς κυκλοφόρησε η ζωντανή εμφάνιση των Kiss λίγους μήνες νωρίτερα για το τηλεοπτικό δίκτυο "MTV", όπου έπαιξαν ένα εξ ολοκλήρου ακουστικό σετ, με τίτλο "Kiss Unplugged". Το 1997, κυκλοφόρησε με καθυστέρηση δύο χρόνων το πρώτο στούντιο άλμπουμ των Kiss μετά από πέντε χρόνια, με τίτλο "Carnival of Souls: The Final Sessions".

Επανένωση

Η κλασική σύνθεση των Kiss με τους Στάνλεϊ, Σίμονς, Φρέλεϊ και Κρις επανενώθηκε το 1996 και περιόδευσε από τις 15 Ιουνίου εκείνης της χρονιάς μέχρι τον Ιούλιο του 1997, όταν σταμάτησαν για να ηχογραφήσουν το επιτυχημένο "Psycho Circus", ανεβαίνοντας στο # 3 του Billboard. Το Μάρτιο του 2000, το συγκρότημα ξεκίνησε την αποχαιρετιστήρια περιοδεία του, όπως είχε ανακοινωθεί, την οποία ολοκλήρωσε, μετά από 142 εμφανίσεις, στις 13 Απριλίου 2001, στην Αυστραλία.

Τον Ιανουάριο του 2001, ο Κρις αποχώρησε και πάλι, με τον Έρικ Σίνγκερ να παίρνει τη θέση του για την υπόλοιπη περιοδεία. Το Φεβρουάριο της επόμενης χρονιάς, το συγκρότημα έπαιξε στην τελετή λήξης των Χειμερινών Ολυμπιακών Αγώνων του 2002 στο Σολτ Λέικ Σίτι, με τον Φρέλεϊ να πραγματοποιεί  την τελευταία του εμφάνιση με τους Kiss. Τη θέση του πήρε ο Τόμι Τάιερ και το συγκρότημα περιόδευσε με τους Aerosmith, το 2003.

Το 2004, πραγματοποίησαν την περιοδεία "Rock the Nation" μαζί με τους Poison, για να μειώσουν τον αριθμό των ζωντανών τους εμφανίσεων τα επόμενα χρόνια. Τον Απρίλιο του 2007, ο πρώην κιθαρίστας του σχήματος Μαρκ Σεντ Τζον πέθανε από εγκεφαλική αιμορραγία, σε ηλικία 51 ετών. Το 2008, περιόδευσαν στην Ευρώπη και την Ωκεανία και τον Οκτώβριο της επόμενης χρονιάς κυκλοφόρησαν το πρώτο τους στούντιο άλμπουμ μετά από έντεκα χρόνια, με τίτλο "Sonic Boom". Για την προώθηση του δίσκου, περιόδευσαν στην Ευρώπη το Μάιο και τον Ιούνιο του 2010, για να συνεχίσουν στη Βόρεια Αμερική μέχρι τις 2 Οκτωβρίου 2010, ενώ η περιοδεία ολοκληρώθηκε το καλοκαίρι του 2011. Λίγο πριν, το 2009 εμφανίστηκαν ως "οι νεραιδομαχητές-φύλακες του πρώτου ραβδιού" στην τηλεταινία Ευχολογία της σειράς "Δύο Φανταστικοί Γονείς" του δικτύου Nickelodeon.

Το καλοκαίρι του 2012, περιόδευσαν μαζί με τους Motley Crue σε Ηνωμένες Πολιτείες, Καναδά και Μεξικό, ενώ τον Οκτώβριο εκείνης της χρονιάς κυκλοφόρησαν το άλμπουμ "Monster" ανεβαίνοντας στο # 3 του Billboard. Η περιοδεία για την προώθηση του δίσκου ξεκίνησε από το Μπουένος Άιρες στις 7 Νοεμβρίου 2012 και αφού πέρασε από την Αυστραλία, την Ευρώπη και τη Βόρεια Αμερική, θα ολοκληρωθεί με τέσσερις εμφανίσεις στην Ιαπωνία, τον Οκτώβριο του 2013.

Οι Kiss ανακοινώθηκε ότι θα ενταχθούν στο Rock and Roll Hall of Fame τον Δεκέμβριο του 2013 και λίγους μήνες αργότερα περιόδευσαν στις Ηνωμένες Πολιτείες μαζι με τους Def Leppard. Έναν χρόνο αργότερα, έγινε γνωστό από την RIAA ότι οι Kiss είχαν κερδίσει τους περισσότερους χρυσούς δίσκους από οποιονδήποτε άλλο καλλιτέχνη, με τριάντα βραβεύσεις.

Δισκογραφία
Στούντιο ηχογραφήσεις

Πηγές

 Kiss - Last.fm
 Kiss | Biography & History | AllMusic
 KISS Biography - Starpulse.com 
 KISS Online :: KISS Chronology
 KISS Online :: Music | The Complete Discography For KISS
 Kiss | Awards | AllMusic
 Search: RPM - Library and Archives Canada

Αμερικανικά glam metal συγκροτήματα
Hard rock συγκροτήματα από Νέα Υόρκη (πολιτεία)
Heavy metal συγκροτήματα από Νέα Υόρκη (πολιτεία)
Μουσικά συγκροτήματα από Νέα Υόρκη